**Úrskurður**

**Kærumál nr. 1/2021-2022**

**Viðburður:** Leikur Fjölnis og Hauka 1. deild mfl. kk. sem leikinn var 8. október 2021.

**Kærði:** Shemar Deion Bute, leikmaður Hauka

**Kærandi:** Dómaranefnd KKÍ

**Málavextir**

Þann 11. október 2021 barst aga- og úrskurðanefnd kæra frá dómaranefnd, sbr. 2. mgr. 6. gr. reglugerðar um aga og úrskurðarmál (hér eftir: reglugerðin), vegna atviks í leik Fjölnis og Hauka í 1. deild mfl. kk. sem leikinn var 8. október 2021. Kæru dómaranefndar fylgdi myndband af hinu kærða atviki.

**Kæra dómaranefndar**

Í kæru dómaranefndar kemur fram að á myndbroti því er fylgdi kæru sjáist hvernig kærði slær andstæðing sinn í bringu eða maga. Dómarar leiksins hafi hvorki dæmt óíþróttamannslega villu né brottrekstrarvillu. Með vísan til 2. mgr. 6. gr. reglugerðarinnar leggi dómaranefnd fram kæru á hendur kærða vegna grófs leiks og vísaði dómaranefndin í því skyni til greinar nr. 38.1 í leikreglum FIBA, þar sem segir að öll gróf óíþróttamannsleg hegðun leikmanns, liðsmanna á varamannabekk, þjálfara og annarra starfsmanna liðs sé brottrekstrarvilla.

**Niðurstaða aga- og úrskurðarnefndar**

Samkvæmt 4. mgr. 6. gr. reglugerðarinnar er aga- og úrskurðarnefnd heimilt að taka til meðferðar atvikaskýrslu dómara eða kæru á agabroti sem framið var án vitundar dómara leiksins eða dómari ekki vísað viðkomandi af leikvelli eða keppnisstað, ef gögn sýna á óyggjandi hátt að brot hafi verið framið. Er nefndinni meðal annars heimilt að byggja á myndbandsupptöku af leiknum.

Við mat á því hvort heimild þessari skuli beitt telur aga- og úrskurðarnefnd m.a. að horfa skuli til alvarleika brots, afleiðinga og ásetnings. Það er mat nefndarinnar að fyrirliggjandi gögn gefi ekki tilefni til þess að taka hið kærða atvik til meðferðar og er kærunni því vísað frá.

**Úrskurðarorð**

Kæru dómaranefndar KKÍ á hendur Shemar Deion Bute vegna grófs leiks í leik Fjölnis og Hauka í 1. deild mfl. kk. sem fram fór þann 8. október 2021 er vísað frá.

Reykjavík, 13. október 2021

**Birkir Guðmundarson, varaformaður**

**Jónas Már Torfason**

**Kristinn G. Kristinsson**

**María Káradóttir**